आधारशिला(देशान्तर ) खण्ड में विदेशी साहित्यकारों की बहुमूल्य लघुकथाओं को समेटा गया है इन कथाओं मे भी भारतीय साहित्यकारों की भाँति मानवीय संवेदनाओं को प्रमुखता दी गई है। इवान तुर्गनेव की ‘प्रेम’ प्रेम के शाश्वत होने को व्यक्त करती है। एतगार केरेत की ‘दीक्षा’ बच्चों के अपने खिलौनों से लगाव को दर्शाती है। सोल्जेनित्सिन की ‘अलाव और चीटियाँ’ चीटियों के माध्यम से देशप्रेम को दर्शाती है। ख़लील जिब्रान की ‘निद्राजीवी’ व्यक्ति की सुप्त इच्छाओं को दर्शाती है। हाए ताए हूवेन की ‘कच्ची ईंट’ ईंट के माध्यम से व्यक्ति की सार्थकता और निरर्थकता को स्पष्ट करती है, यदि आप सार्थक कार्य करते हैं तो उपयोगी बने रहते हैं अन्यथा नष्ट हो जाएँगे। जेम्स थर्बर की ‘उल्लू’ अंधों में काना राजा मुहावरे को सार्थकता प्रदान करती है। चेखव की ‘कमजोर’ गाँधी जी के कथन अन्याय को सहने वाला अन्याय करने वाले से बड़ा अपराधी है को सार्थक करती है। विदेशी लेखकों की ये लघुकथाएँ अपने संदेश देने में सक्षम हैं । भाषा और शैली का सटीक प्रयोग इन लघुकथाओं के प्रति आकर्षण का भाव बनाये रखता है।